RESOLUCIÓN do 19 de abril de 2010, da Secretaría Xeral de Ordenación do Territorio e Urbanismo, sobre a aprobación definitiva do expediente de delimitación do solo do núcleo rural do Outeiro, na parroquia de Marei, concello do Corgo.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 07/09/2010

I. Antecedentes.
O Concello do Corgo remite tres exemplares do referido proxecto de delimitación, para os efectos de obter a súa aprobación definitiva, conforme a disposición adicional 2ª.2 da Lei de ordenación urbanística e protección do medio rural de Galicia, en adiante LOUG.
O Concello do Corgo carece de instrumentos de planeamento xeral e réxese polas normas de aplicación directa da LOUG e, no que non se opón a estas, polas normas complementarias e subsidiarias de planeamento provincial (en diante NCSPP).
Atópase en tramitación un plan xeral de ordenación neste municipio, aprobado inicialmente o 8 de marzo de 2005. O 27 de xaneiro de 2009 a Dirección Xeral de Desenvolvemento Sostible da Xunta de Galicia adoptou resolución sobre a obrigatoriedade de sometemento do Plan Xeral de Ordenación Municipal do Corgo á avaliación ambiental estratéxica (DOG nº 40, do 26 de febreiro). Durante o período transcorrido desde a aprobación inicial, o concello tramitou máis dunha vintena de expedientes de delimitación de núcleos rurais.
O 11 de setembro de 2009 a Secretaría Xeral de Ordenación do Territorio e Urbanismo resolveu non aprobar unha versión anterior da delimitación deste mesmo núcleo, indicando unha serie de deficiencias que deberían ser corrixidas para os efectos de alcanzar a aprobación definitiva.
De acordo coa nova documentación administrativa remitida polo concello, tras a emisión da citada resolución, en outubro de 2009 presentouse no concello un novo proxecto de delimitación ao cal se deu a seguinte tramitación:
1. Realizouse a aprobación inicial mediante decreto da Alcaldía do 5 de novembro de 2009.
2. Efectuouse a exposición pública mediante anuncios publicados no DOG nº 240, do 10 de decembro de 2009, e nos periódicos El Progreso e La Voz de Galicia, ambos os dous do 1 de novembro de 2009, e durante o prazo legal non se presentaron reclamacións segundo certifica o secretario do concello.
3. Consta no expediente a certificación emitida polo secretario do concello, relativa ao acordo adoptado polo Pleno do Concello do Corgo na súa sesión do día 29 de xaneiro de 2009, polo que se resolve aprobar provisionalmente o proxecto de delimitación do núcleo rural do Outeiro.
Cada un dos tres exemplares enviados polo concello está integrado por memoria, planos e outros documentos complementarios como son: nomenclátor, anexo fotográfico, catálogo de bens protexidos...), redactados en outubro de 2009 polo arquitecto Abelardo Díaz Pérez, aínda que parte dos planos informativos son reproducións dos que forman parte do Plan Xeral de Ordenación Municipal en tramitación. Constan nestes documentos dilixencias que acreditan a súa correspondencia co proxecto aprobado inicial e provisionalmente polo concello o 5 de novembro de 2009 e 29 de xaneiro de 2010, respectivamente.
II. Consideracións e fundamentación.
Tras analizar a documentación de referencia e á vista do informe da Subdirección Xeral de Urbanismo, realízanse as seguintes consideracións:
-De acordo co indicado no punto I.d) deste informe, enténdese que o expediente foi tramitado correctamente. Malia o anterior, gran parte da documentación administrativa remitida está integrada por copias simples, polo que carece de garantía de autenticidade.
-O ámbito delimitado forma parte dunha entidade con topónimo recoñecido no nomenclátor de entidades de poboación da provincia de Lugo (Decreto 6/2000), así como no censo de poboación e vivendas do Instituto Nacional de Estatística.
-Delimítase unha única circunscrición correspondente á parte consolidada do núcleo tradicional, cunha superficie aproximada de 11.187 m2 -uns 9.429 m2 netos- e 5 vivendas no seu interior, consonte a propia información contida no proxecto.
-Non se delimitan áreas de expansión.
-Os terreos incluídos na circunscrición mantéñense todos eles dentro da distancia máxima de 50 metros respecto ás edificacións tradicionais do asentamento, cumprindo a limitación establecida no artigo 13.3º, 1º inciso, da LOUG.
-No número 14 do proxecto xustifícase o cumprimento da condición de consolidación mínima exixido no referido precepto legal, chegando á conclusión de que a consolidación supera o 50% establecido como mínimo polo artigo 13 da LOUG.
De acordo co punto 2 da disposición adicional segunda da LOUG, e co artigo 12.1º b) do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva dos expedientes de delimitación de solo de núcleos rurais correspóndelle á Secretaría Xeral de Ordenación do Territorio e Urbanismo.
III. Resolución.
Visto canto antecede, resolvo:
Aprobar o proxecto de delimitación do solo de núcleo rural do Outeiro na parroquia de Marei, no Concello do Corgo, polas consideracións e nos termos anteriormente expostos.
Contra esta resolución, que non pon fin á vía administrativa, poderase interpoñer recurso de alzada ante o conselleiro de Medio Ambiente, Territorio e Infraestruturas, no prazo dun mes que se contará a partir do día seguinte ao de notificación desta resolución, sen prexuízo de que os interesados poidan exercer, se é o caso, calquera outro que consideren procedente (artigos 48, 58, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro).
No suposto de que o interesado sexa unha administración pública non caberá interpoñer recurso en vía administrativa, e poderase interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, se é o caso, do requirimento previo en igual prazo (artigo 44 e 46 da Lei 29/1998, do 13 de xullo, da xurisdición contencioso-administrativa).
Notifíqueselle ao concello e publíquese no Diario Oficial de Galicia.
Santiago de Compostela, 19 de abril de 2010.
María Encarnación Rivas Díaz
Secretaria xeral de Ordenación do Territorio
e Urbanismo
Ver referencia pdf "17200D003P007.PDF"